Kirjoittaja on vapaa toimittaja ja Suomen Kuvalehden avustaja.

Ennio Morriconen 90-vuotissyntymäpäivänä viime lauantaina maailmalle levisi uutinen: italialainen säveltäjälegenda haukkuu haastattelussa Quentin Tarantinon lyttyyn.

Sergio Leonelle yli 50 vuotta sitten tekemillään elokuvamusiikeilla maineeseen noussut ja 1980-luvulta alkaen paljon Hollywood-menestyselokuviakin säveltänyt Morricone on ennenkin ollut teräväsanainen, mutta henkilöön menevä naljailu Tarantinolle yllätti.

Tarantino on hehkuttanut Morriconea uransa alusta alkaen ja käyttänyt tältä yksittäisiä vanhempia sävellyksiä jo ennen kuin sai idolinsa säveltämään yhden alkuperäiskappaleen Django Unchainedin (2012). Kolme vuotta myöhemmin valmistuneeseen The Hateful Eightiin Morricone sävelsi jo koko scoren.

Morricone puolestaan sai ensimmäisen Oscarinsa vasta 2016 musiikista, jonka sävelsi tuohon Tarantinon omalaatuiseen lännenelokuvaan. Samalla tehtiin Oscar-ikäennätys: koskaan aiemmin näin iäkäs ehdokas ei ollut tullut valituksi voittajaksi. (Elämäntyö-Oscarit ovat toinen asia.)

Lauantaina liikkeelle lähtenyt uutinen levisi globaalisti. Lähteenä oli Saksan Playboyssa julkaistu haastattelu – ja oikeastaan vain lehden nettisivulla ollut ote siitä. Saksankielisessä otteessa Morricone kuvaili Tarantinoa ”kretiiniksi” (epäkorrekti sana voisi kääntyä suomeksi hieman sievistelleen älykääpiöksi) ja mollasi, ettei tämän elokuvissa ole muuta kuin toisten lainailua. Hänen mukaansa Tarantino tolloili myös vaatimalla koko elokuvan sävellyksien valmistuvan muutamassa päivässä. Säveltäjä haukkui siinä sivussa koko Yhdysvallat ja toki myös Oscarit.

Seuraavana päivänä Morricone tuli julkisuuteen ilmoittamalla, ettei ole sanonut mitään tällaista ja ettei ole edes antanut väitettyä haastattelua.

Tiistaina Saksan Playboy ilmoitti, että haastattelussa oli ollut vääriä tulkintoja.

Keskiviikkona Playboy tiedotti, että koko jutun julkaisu oli emämoka. Haastattelun kirjoittanut musiikkitoimittaja Marcel Anders myöntää tehneensä ”kauheita virheitä”: sitaatteja oli poimittu aiemmista haastatteluista ja kokonaisuus ei vastaa sitä, mitä Morricone sanoi. Musiikkitoimittaja Anders joutuu juridiseen vastuuseen, Playboy kertoo. Varietyn uutinen lainaa Playboyn omaa kommenttia.

Laajimmin tuli luetuksi ja jaetuksi se alkuperäinen, tietysti herkullinen uutinen, jonka perusteella Morricone halveksuu Tarantinoa. Toki mediat tekivät siihen jälkikäteen korjauksensa, kun säveltäjän oma ulostulo levisi.

Tuota viimeisintä käännettä, jossa Playboy myöntää virheensä eli haluaa ottaa koko ”haastattelun” takaisin, ei ole enää jaksettu niin hirveästi uutisoida. Helsingin Sanomatkin on (ainakin torstaihin puoleenpäivään mennessä) julkaissut aiheesta vain sen alkuperäisen haukkuaiheisen uutisen, johon on lisätty Morriconen kiistävä kommentti ja oikeustoimilla uhkaaminen.

Tuo kiistävä kommentti sai muuten ainakin omassa somekuplassani osakseen (ihan ymmärrettävää) huvittunutta naureskelua: no nyt se yhdeksänkymppinen ei enää muista mitä sanoi!

Valhe on kiertänyt puoli maailmaa kun totuus vasta vetää housujaan jalkaan, kuten sanonta kuuluu.

Lisäys to 15.11. klo 12.29: Meedia-sivuston mukaan Anders teki Morriconesta kesällä haastattelun Deutschlandfunk-radioasemalle. Siksi säveltäjä sanoi, ettei ollut antanut Playboylle haastattelua. Haastattelutilanteessa säveltäjän kotona läsnäolleet kolmannet tahot vahvistavat, ettei Morricone lausunut Tarantinosta tai Oscareista kommentteja, jotka Playboy julkaisi Andersin kirjoittamassa jutussa. Meedian mukan Anders myöntää lisänneensä Playboy-haastattelun tekstiin asiaankuulumattomia sitaatteja ja on esittänyt anteeksipyyntönsä Morriconelle.



Muokattu 15.11. klo 12.42: Täsmennetty, ettei Morricone säveltänyt koko Django Unchained -scoremusiikkia vaan ainoastaan yhden kappaleen siihen.